Waray-Waray News: PGMA naka-angkon hin pagdayaw tikang hin mga parag-uma tungod han pag-umentuhi han kanan gobyerno subsidiya ha humay
Manila (7 November) -- Nagtitikadamo la nga mga parag-uma ha mga poroprobinsya an nagpahayag han ira pagpasalamat kan Pangulo Gloria Macapagal-Arroyo han pag-umentuhi han presyo han panmalitan han gobyerno han humay tikang hin anay P10 ngadto hin P11 kada kilo tinikangan han Oktubre 15.
Nagpasalamat han Pangulo an Provincial Farmers' Action Council (PFAC) han Abra para han umento nga mangangahulugan hin kadugangan nga kita han mga parag-uma palibot han nasud hin P50 ha kada sako hin humay nga natimbang hin 50 kilos.
Dida han ira resolusyon, nagsiring an mao nga grupo hin mga parag-uma han Abra nga mapapahimulusan gud nira an umento partikular na dida han nagtitikamahal nga mga sangkap ha pag-uma labut la hin mga hitabo hin kalamidad sugad hin mga bagyo ngan han diri pala maiha nga katmara.
"Kami an Provincial Farmers' Action Council han Abra ngan para man han mga parag-uma dinhi ha probinsya, sinsero nga nagpapahayag han amon pasalamat ngadto Han Harangdon nga Pangulo Gloria Macapagal-Arroyo para han mao nga umento tungod nga daku gud an maibubulig hini ha aton mga parag-uma," pagsaysay han resolusyon.
Ha turutemprano nga hitabo, nagpahayag gihapon han ira pasalamat an mga lider hin mga grupo hin mga parag-uma han Nueva Ecija, Pangasinan, Cagayan, ngan North Cotabato ngadto han Pangulo tungod han pagpa-umentuhi han presyo han panmalitan hin humay han National Food Authority (NFA). Dida han ira resolusyon, iginpatin-aw han mga grupo hin mga parag-uma nga makakadugang han ira kita ngan mapapa-uruupay an ira panginabuhi hini nga umento han presyo han panmalitan hin humay.
Yinukot-yukot nga mga pamilya hin mga parag-uma nga mga Pilipino en nasarig ha produksyon hin bugas komo panguna nga surok hin pagkakakitaan.
Gini-os an Pangulo para han mga hangyo han mga parag-uma ha bug-os nga nasud nga manginlabut an gobyerno agud umentuhan han NFA an presyo han ira panmalit hin humay agud naman an mga parag-uma maka-akos han nagtitikamahal nga mga kagarastusan ha pag-uma ngan mapauru-upay an ira mga kinabuhi.
Labut la han pagpasalamat han Pangulo, nagpahayag gihapon an mga grupo hin mga parag-uma ha mga poroprobinsya han ira pagsupurta han kanan gobyerno programa pagsurapo han kagutom sugad man han iba pa nga mga programa han Department of Agriculture (DA) nga naghihingita mapaguruga-an an kakuri-an han mga parag-uma ngan han ira mga pamilya. (PIA) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn